Charles Philip Arthur George, Prins van Wallis (* 14 November 1948 – ), is die oudste seun en regmatige opvolger van die Britse koningin Elizabeth II. Sy amptelike titel is SKH die Prins van Wallis, of in Skotland SKH die Prins Charles, Hertog van Rothesay. As hy sy moeder opvolg, sal hy konstitusioneel koning word van die Verenigde Koninkryk, Kanada, Australië, Nieu-Seeland, Jamaika, Barbados, die Bahamas, Grenada, Papoea-Nieu-Guinee, die Solomoneilande, Tuvalu, St. Lucia, St. Vincent en die Grenadines, Antigua en Barbuda, Belize en St. Kitts en Nevis. Hy sal egter nie noodwendig die titel Hoof van die Statebond hê nie. Verder oorweeg die Britse kroonprins om na sy troonbestyging te regeer as George VII en nie Charles III nie. Hy kan dit moontlik doen uit eerbetoon aan sy grootvader George VI en omdat daar te veel negatiewe konnotasies aan die naam Charles kleef. Hy is in 1981 met lady Diana Spencer getroud en in 1996 van haar geskei. Twee seuns, prins William en prins Harry, is uit die huwelik gebore.